Troliai Mumiai

Troliai Mumiai (, ) – švedų-suomių rašytojos ir dailininkės Tuvės Janson sukurti personažai. Iš viso autorė parašė 9 knygas švedų kalba (kurias pati ir iliustravo), taip pat penkias paveikslėlių knygas. Apie juos yra sukurti ir animaciniai filmai, serialai, komiksai, o Suomijos mieste Nantalyje yra įkurtas Trolių Mumių pramogų parkas. Tamperės mieste yra Trolių Mumių muziejus. Šie personažai yra neabejotinai didelė Suomijos kultūros dalis, eksportuojama į kitas šalis įvairiais pavidalais.

 Išvaizda 
Mumiai yra balti, apvalių formų padarai didelėmis, forma šiek tiek panašiomis į hipopotamo nosimis, tik be didelių šnervių. Mumiai turi uodegas, tačiau beveik neturi plaukų (su keliomis išimtimis, žr. Freken Snork). Greičiausiai dėl šios priežasties jie miega žiemos miegu. Trolių Mumių šeimyna gyvena name Mumių Slėnyje, Suomijos miškuose. Slėnyje sugyvena daugybė rūšių − daugelis jų sutampa su realiame gyvenime egzistuojančiomis (ežiai, žalčiai, ondatros ir kiti), tačiau yra keletas pačios rašytojos sugalvotų (hemuliai, hatifnatai, filifjonkos).

 Knygos 
Jų istorijos yra aprašytos devyniose knygose, kurios visos yra išleistos lietuviškai. Istorijos pateiktos chronologiškai. Pirmoji data žymi išleidimo datą originalo kalba, antroji − pirmą leidimą lietuvių kalba, kartu nurodant leidyklą.

 „Mažieji troliai ir didysis potvynis“ (Småtrollen och den stora översvämningen; orig. 1945 m., liet. 2011 m.; „Garnelis“)
 „Kometa atskrieja“ (Kometjakten/Kometen kommer; orig. 1946 m., liet. 2007 m.; „Garnelis“)
 „Burtininko skrybėlė“ (Trollkarlens hatt; orig. 1948 m., liet. 1992 m.; „Vyturys“)
 „Muminuko tėčio memuarai“ (Muminpappans bravader/Muminpappans memoarer; orig. 1950 m., liet. 1992 m.; „Vyturys“)
 „Baisus vidurvasaris“ (Farlig midsommar; orig. 1954 m., liet. 1992 m.; „Vyturys“)
 „Stebuklinga žiema“ (Trollvinter; orig. 1957 m., liet. 2006 m.; „Garnelis“)
 „Nematomas vaikas“ (Det osynliga barnet; orig. 1962 m., liet. 2000 m.; „Lietus“)
 „Tėtis ir jūra“ (Pappan och havet; orig. 1965 m., liet. 1998 m.; „Lietus“)
 „Vėlai lapkritį“ (Sent i november; orig. 1970 m., liet. 2008 m.; „Garnelis“)

 Pagrindiniai veikėjai 
 Muminukas − vienturtis Muminukų šeimos vaikas. Pagrindinis protagonistas.
 Muminuko Mama − labai rūpestinga, net sunkiose situacijose dažniau pagalvoja apie buitinius reikalus, tokius kaip maisto trūkumas. Skiriamasis bruožas − rankinė.
 Muminuko Tėtis − šeimos galva. Skiriamasis bruožas − mėgsta rūkyti pypkę.
 Snifas − šeimoje gyvenantis, kadaise priklydęs padaras. Pasižymi bailumu, trauka pinigams bei irzlumu, tačiau yra geras Muminuko draugas.
 Snusmumrikas − nuolat keliaujantis, savarankiškas, išmintingas bei nagingas personažas, šiek tiek anarchistiškas, gyvena klajoklišką gyvenimą. Mėgsta groti lūpine armonikėle.
 Freken Snork − Muminuko mylimoji, skiriamasis bruožas − plaukai ir žiedas ant kojos.
 Snorkas − Freken Snork brolis, vienas iš racionalių bei logiškų personažų.
 Hemulis − įvairiais pavidalais Hemuliai dažnai paminimi Trolių Mumių knygose (žr. plačiau hemuliai).
 Mora − padaras, kurio bijo visi Muminukų slėnio gyventojai. Kur ji atsisėda, žemė lieka sušalusi. Lėtai judanti, pikta, siaubinga ir didelė. Mora geba kalbėti, tačiau tai daro nedažnai.
 Mažoji Miu − ypatingai maža Miumlos duktė.

 Rūšys 
Tuvės Janson pasaulyje šalutiniai tam tikros rūšies personažai dažnai yra vadinami rūšies vardu. Personažas Hemulis priklauso hemulių rūšiai, Filifjonka priklauso filifjonkoms. Skirtingose istorijose kartais veikia kiti skirtingi personažai, tačiau jei jie priklauso tam tikrai rūšiai, dažniausiai jie vadinami tuo pačiu vardu.

 Filifjonkos − moteriškos lyties padarai. Filifjonkos būna aukštos, smailaus snukio, lieknesnės už Mumius. Visos Filifjonkos mėgsta įvairius interjero niekučius − porcelianinius hemulius ir nertas servėtėles.
 Miumlos − išvaizda į žmogų panašūs personažai. Miumlos vardu vadinami tik moteriški veikėjai. Vienas iš skiriamųjų bruožų − į kuodą supinti plaukai.
 Hatifnatai − nedideli, balti, nekalbantys padarai, nesugebantys girdėti, matantys labai prastai, daugiausia klajojantys dideliuose būriuose. Žaibai gali juos įelektrinti, tuomet jie švyti.
 Hemuliai − Hemulio vardu vadinami daug tos rūšies personažų. Hemuliai gali būti visiškai skirtingi, pvz., knygoje „Burtininko skrybėlė“ Hemulis buvo pavaizduotas kaip kolekcionierius, o „Baisiame vidurvasaryje“ − kaip kalėjimo prižiūrėtojas. Dėvi sijonus, nepriklausomai nuo lyties. Hemuliai išoriškai beveik nesiskiria nuo Mumių, vis dėlto pasižymi irzliu būdu.

 Šaltiniai 

 Nuorodos 

 Oficiali svetainė 
 Trolių Mumių viki

Kategorija:Literatūriniai veikėjai